РЕПУБЛИКА СРБИЈА

НАРОДНА СКУПШТИНА

Одбор за дијаспору и Србе у региону

09 Број:06-2/143-13

10. април 2013. године

Б е о г р а д

З А П И С Н И К

са Десете седнице Одбора за дијаспору и Србе у региону

У уторак, 09. априла 2013. године, у просторијама Дома Народне скупштине, у сали 2. са почетком у 10,15 часова, одржана је десета седница Одбора за дијаспору и Србе у региону.

Седници Одбора присуствовало је десет народних посланика, чланова и заменика чланова Одбора: Александар Чотрић, председник; проф др Марко Атлагић; Александра Ђуровић, члан; Миодраг Линта, члан; Јанко Веселиновић, члан; Радослав Миловановић, члан; Зоран Анђелковић, члан; др Дијана Вукомановић, члан ; Милан Лапчевић, члан и Милорад Стошић, члан.

Оправдано одсутни: Миодраг Стојковић, члан; Петар Петковић, члан; Невена Стојановић, члан и Сања Јефић Бранковић, члан.

Седници нису присуствовали: Душица Николић, члан и Ана Новковић, члан.

Поред чланова Одбора, седници су присуствовали: др Славка Драшковић, директор Канцеларије за сарадњу са дијаспором и Србима у региону, Смиљана Видић, саветник у Канцеларији за сарадњу са дијаспором и Србима у региону, Винко Ступар, потпредседник СКД „Зора“ и Милослав Лазовић, генерални секретар СКД „Зора“.

Седницом је председавао председник Одбора за дијаспору и Србе у региону Александар Чотрић, који је на почетку седнице констатовао кворум и на његов предлог једногласно је усвојен следећи:

**Д н е в н и р е д**

-Усвајање записника са осме седнице Одбора

-Усвајање записника са девете седнице Одбора

1.Избор заменика председника Одбора за дијаспору и Србе у региону

2. Изјашњавање о Извештају о раду Комисије за нестала лица разматраног на деветој седници Одбора

3. Информација о службеном путу у Хрватску (др Славка Драшковић, директор Канцеларије за сарадњу са дијаспором и Србима у региону);

4. Информација о одржаној седници новог сазива Савета за Србе у региону која је одржана 28. марта 2013. године (др Славка Драшковић, директор Канцеларије за сарадњу са дијаспором и Србима у региону);

5. Информација о посети председника Одбора Александра Чотрића и члана Одбора Милорада Стошића Македонији од 27. до 28. јануара 2013. године;

6. Информација о дописима упућеним Одбору од стране Српског културног друштва „Зора“ и Завичајног удружења Банијаца, потомака и пријатеља Баније из Београда;

7. Информација о састанку са Срђаном Мијалковићем, председником Српског културног друштва „Просвјета“ из Беча

8. Разно

Након једногласног усвајања дневног реда, прешло се на изјашњавање о записницима са осме и девете седнице Одбора. Одбор је једногласно усвојио записник са осме, као и са девете седнице Одбора.

Поводом прве тачке дневног реда, након краће дискусије, Одбор је изабрао за заменика председника Одбора народну посланицу Александру Ђуровић.

С обзиром да је Извештај о раду Комисије за нестала лица за за период од 1. јануара до 31. децембра 2012. године, са Планом рада за 2013. годину, који је донела Влада ( Број 9- 604/12 од 20. фебруара 2013. године), истакао је председник Одбора Александар Чотрић, размотрен на деветој седници Одбора, одржаној 6. марта 2013. године, а у складу са чл. 44. Пословника заједно са седницама Одбора за људска и мањинска права и Одбора за Косово и Метохију, као и чињеницу да у тренутку када је требало да се обави изјашњавање о Извештају није било кворума, приликом чега је зaкључено да се на наредној седници када буде постојао кворум чланови изјасне о њему. Председник Одбора је ставио на гласање , приликом чега је већином гласова прихваћен Извештај Комисије.

Поводом треће тачке дневног реда директорка Канцеларије, др Славка Драшковић је подсетила да су чланови Одбора благовремено добили информацију у писаном облику и упознали се са детаљима извештаја и додала да постоји више горућих проблема српске заједнице, као што су пре свега нерешена имовинска права, питање језика и радна права Срба у Хрватској. Затим је истакла да је у Вуковару промењена атмосфера, повећан осећај несигурности и страха, као и број инцидената, што је довело до већег исељавања Срба. У дискусији су поводом ове тачке говорили проф др Марко Атлагић, који је истакао да је изнанеђен не регаговањем наших званичника на низ провокација у Вуковару и подсетио на нерешена питања старе девизне штедње Југобанке Сплит, јер су Хрвати наплатили своја потраживања за разлику од Срба којима је то право ускраћено, указујући на још неке проблеме. У дискусију се укључио Милан Лапчевић, подсећајући да су по овим питањима неопходне реакције наше Владе пре уласка Хрватске у Европску унију и додао, када је у питању положај Срба у Црној Гори, да иако Срби чине скоро половину становништва, српски језик у Црној Гори није званичан језик. Миодраг Линта је поред већ поменутих проблема Срба у Хрватској изнео неколико реченица везаних за споразум о сукцесији , затим питање економског развоја и запошљавања Срба, несталих лица, ратних злочина и манипулације списковима осумњичених Срба за ратне злочине. Др Јанко Веселиновић је указао на проблеме обнове имовине повратника, истичући да се од српске локалне заједнице не може превише очекивати. Затим је подсетио да је неопходно обезбедити довољно средстава у буџету за уџбенике на српском језику и подвукао проблем информисања на српском језику, као и чињеницу да у највећем делу Хрватске нема сигнала РТС-а. Др Дијана Вукомановић је истичући неопходност комуникације и координације, указала на потребу израде тематизованих писаних папира, на српском и енглеском језику, ако се има у виду да само изговорена реч неће допрети до међународних званичника. Након дискусије већином гласова усвојена је информација по овој тачки дневног реда.

С обзиром да у сали није било кворума и чињенице, да због раније преузетих обавеза директорка Канцеларије није могла остати да говори по четвртој тачки дневног реда, председник Одбора је предложио да се ова тачка стави на дневни ред нарене седнице, као и тачке 5. и 7. о којима ће се Одбор тада изјаснити, с обзиром да је материјал везан за њих благовремено достављен члановима Одбора на упознавање.

У оквиру шесте тачке дневног реда председник Одбора је дао реч Винку Ступару, потпредседнику Српског културног друштва „Зора“ , који је дао ближа појашњења из дописа упућеног Одбору истичући проблеме везане за немогућност повратка избеглих. Детаљи о овом излагању, као и остала излагања су забележена на аудио снимку, који је саставни део овог записника.

Седница је почела у 10,15, а завршила у 12,20 часова.

СЕКРЕТАР ПРЕДСЕДНИК

-------------------------------------- ----------------------------------

Весна Матић Вукашиновић Александар Чотрић